Document ID: /fineweb-2-swissfilter-quality_10-filterrobots/filtered/02821.jsonl.gz/143

Tradicionalna humanitarna večer Zajednice hercegovačkih Hrvata, koja se održava pod nazivom Vratimo djeci osmijeh na lice, održana je u subotu 7. studenog 2009. u sportskoj dvorani Unterrohr u Schlierenu.
Kulturno-umjetnički program započeo je u 20 sati nastupom KUD-a Silvije Strahimir Kranjčević, a nastavio nastupom guslara i kratkim igrokazom. U zabavnom dijelu programa nastupio je Tiho Orlić sa svojim bendom i posebice oduševio brojnu mladu publiku. Na pozornici mu se pridružio i Ante Matić koji je s njim otpjevao jednu pjesmu. Tiho Orlić je dobro odradio svoj posao, začas je prostor pred pozornicom bio popunjen, no relativno je rano završio svoj nastup, a poslije njega više nije nitko nastupao. Šteta, jer je zagrijana publika bila raspoložena za još. Ujedno bi to bila dobra prigoda da se publika još zadrži u dvorani jer su se prvi gosti počeli dizati neposredno nakon ponoći. Jedan dobar dio je ipak ostao pa je druženje nastavljeno uz glazbu sa CD-a, čašicu i ukusne hercegovačke specijalitete.
Po riječima Marka Malića, predsjednika ove udruge, ovogodišnja će dobit od fešte u iznosu od 6000.- franaka biti raspodjeljena i upućena djeci u Istočnoj Hercegovini, djeci Šunjić u Mostar i stipendiranju hercegovačkih studenata. Osmijeh smo već vratili mnogima – nastavlja Malić – a ove godine pokrenuli smo i akciju stipendiranja studenata. Dvoje studenata na četvrtoj godini uz našu će jednokratnu pomoć diplomirati, a jednu novopečenu pravnicu stipendirati ćemo do magisterija.
Napomenimo još da su gosti imali prigodu kupiti knjigu pjesama Drage Mišića, inače člana Zajednice, pod nazivom Miris kamena u tuđini.
Ivan Ivić
Jure i prijatelji.
Nastup KUD-a Silvije Strahimir Kranjčević.
Ante Matić i Tiho Orlić.
Dobro raspoložena mladež.
“Volim tebe djevojčice mala, Volim zato što si iz Mostara…”.
Tiho Orlić i predsjednik udruge Marko Malić.